CELEX: 
Language: bg
Date: 2021-04-21 00:00:00
Title: ДЕЛЕГИРАНА ДИРЕКТИВА (ЕС) .../... НА КОМИСИЯТА за изменение на Делегирана директива (ЕС) 2017/593 по отношение на включването на факторите на устойчивост към задълженията във връзка с управлението на продуктите

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Настоящата директива е част от едно по-общо начинание на Комисията в областта на устойчивото развитие. То полага основите на уредба на ЕС, където съображенията за устойчивост са поставени в центъра на финансовата система, така че да се подкрепи превръщането на европейската икономика в по-екосъобразна, по-устойчива и кръгова система, в съответствие с целите на Европейския зелен пакт
                  1
               .
            
            
               В резултат на приемането на Парижкото споразумение от 2016 г. относно изменението на климата и Програмата на ООН до 2030 г. за устойчиво развитие Комисията обяви в своя план за действие „Финансиране за устойчив растеж“
                  2
                намерението си да изясни включването в секторното законодателство на устойчивостта при т. нар. доверителни задължения. В съобщението за Европейския зелен пакт се потвърждава необходимостта от дългосрочни сигнали за насочване на финансовите и капиталовите потоци към инвестиции в екосъобразни проекти и за избягване блокирането на активи. С настоящата делегирана директива се допринася за постигането на тази конкретна цел.
            
            
               С Делегирана директива (ЕС) 2017/593 на Комисията
                  3
                се допълва Директива 2014/65/ЕС на Европейския парламент и на Съвета
                  4
                (ДПФИ II), като, наред с останалото, се доуточняват задълженията във връзка с продуктовото управление. С настоящата директива Делегирана директива (ЕС) 2017/593 на Комисията
                  5
                се изменя двояко. 
            
            
               Съгласно действащата правна уредба, въведена с ДПФИ ІІ, инвестиционните посредници, които създават финансови инструменти за продажба на клиенти, трябва да поддържат, прилагат и преразглеждат процес на одобряване на всеки финансов инструмент, както и на значителните изменения на съществуващ финансов инструмент, преди такъв инструмент или изменен инструмент да бъде предлаган на пазара или разпространяван сред клиентите. За всеки одобряван финансов инструмент се обособява целеви пазар от крайни клиенти в рамките на съответната категория клиенти, като процесът на одобряване следва да гарантира, че са взети предвид всички свързани с този целеви пазар рискове и че планираната стратегия за разпространение е подходяща за така определения целеви пазар
                  6
               . От своя страна, член 24, параграф 2 от ДПФИ II задължава инвестиционните посредници, които създават финансови инструменти за продажба на клиенти, да гарантират, че целта на тези финансови инструменти е да отговорят на нуждите на определен целеви пазар от крайни клиенти в рамките на съответната категория клиенти, че стратегията за разпространение на финансовите инструменти е подходяща за определения целеви пазар и че те самите предприемат добросъвестни мерки, така че финансовите инструменти да се разпространяват на определения целеви пазар. В глава III от Делегирана директива (ЕС) 2017/593 се съдържат допълнителни изисквания — както за създателите, така и за разпространителите — във връзка с контрола и управлението на продуктите. 
            
            
               Сред параметрите за определяне на даден целеви пазар, въведени с Делегирана директива (ЕС) 2017/593, приета по силата на член 16, параграф 12 и член 24, параграф 13 от ДПФИ II, все още не е изрично посочено мястото на факторите на устойчивост и на целите във връзка с устойчивостта, които инвестиционните посредници, създаващи финансови инструменти, и разпространителите на тези инструменти трябва да взимат предвид. В настоящата директива се пояснява, че факторите на устойчивост и целите във връзка с устойчивостта трябва да бъдат взимани предвид при контролирането и управляването на продуктите.
            
            
               С настоящата директива и с останалите приети в същата връзка секторни делегирани актове, с които се изменят разпоредбите относно доверителните задължения, се засилват нормите на Регламент (ЕС) 2019/2088 на Европейския парламент и на Съвета
                  7
               , Регламент (ЕС) 2019/2089 на Европейския парламент и на Съвета
                  8
                и Регламент (ЕС) 2020/852 на Европейския парламент и на Съвета
                  9
               . С тези правни норми съображенията за устойчивост се включват, еднообразно и за всички сектори, в процесите на инвестиране, консултиране и оповестяване. С тях екологичните, социалните и управленските съображения (устойчивост) се поставят в центъра на финансовата система, така че да се подкрепи превръщането на европейската икономика в по-екосъобразна, по-устойчива, нисковъглеродна, ефективно използваща ресурсите кръгова система.
            
            
               Настоящият проект на делегирана директива се основава на предоставените правомощия по член 16, параграф 3 и член 24, параграф 13 от ДПФИ ІІ.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               През декември 2016 г. Комисията създаде експертна група на високо равнище (ЕГВР) по финансиране на устойчивото развитие със задача да подпомогне чрез препоръки разработването на стратегия на Съюза за финансиране на устойчивото развитие. В средата на юли 2017 г. ЕГВР публикува междинен доклад „Финансиране на устойчива европейска икономика“, а на 18 юли 2017 г. на среща на заинтересованите страни представи окончателния си доклад по темата, както и консултационен въпросник.
            
            
               На 31 януари 2018 г. бе публикувано резюме на получените отговори на въпросника, публикуван заедно с окончателния доклад „Финансиране на устойчива европейска икономика“ на ЕГВР. В окончателния си доклад ЕГВР препоръчва „от инвестиционните съветници да се изиска да се осведомяват за предпочитанията на непрофесионалните инвеститори относно въздействието на инвестициите им върху устойчивостта на развитието и да се съобразяват с тези предпочитания – като обичайна част от предоставянето на финансови съвети“. Там също така се препоръчва да се „обсъди управлението на дългосрочните рискове и на рисковете за устойчивостта“.
            
            
               През март 2018 г. Комисията разпрати анкета с целеви въпроси за включването на екологичните, социалните и управленските съображения в оценката за уместност. Консултацията показа, че малцина клиенти сами повдигат свързани с устойчивостта въпроси при инвестиционните консултации. Сред причините за това са: i) наличната информация за свързаните с устойчивостта финансови инструменти не е прозрачна; ii) висок е рискът от заблуждаващи твърдения за екосъобразност в съществуващата документация; iii) липсва достатъчна осведоменост за въздействието на тези съображения върху риска и резултатите. При инвестиционните консултации случаите на систематично повдигане от страна на клиентите на въпроси във връзка с факторите на устойчивост са били редки. 
            
            
               Комисията поиска от ЕОЦКП да изготви техническо становище за приемането по силата на ДПФИ II на потенциални изменения на делегирани актове с цел включване на рисковете за устойчивостта и факторите на устойчивост в организационните изисквания, условията за извършване на дейност, управлението на риска и оценката на целевия пазар. 
            
            
               В своя мандат Комисията подчерта, че промените в определението на целевия пазар не трябва да водят до практики на неправомерни продажби, поради което трябва ясно да се определят инвестиционните цели и ограниченията, които устойчивостта поставя. Комисията също така отново потвърди, че следва да се запази възможността за определяне на целеви пазар от клиенти, които нямат цели във връзка с устойчивостта.  
            
            
               На 30 април 2019 г. ЕОЦКП публикува „Окончателен доклад за включването в ДПФИ II на рисковете за устойчивостта и факторите на устойчивост“. В становището бяха взети под внимание мненията, изразени от заинтересованите страни при обществената консултация, проведена между 19 декември 2018 г. и 19 февруари 2019 г. В него се съдържа анализ на разходите и ползите. В допълнение, на 4 февруари 2019 г. ЕОЦКП проведе открито публично изслушване, за да събере допълнителни становища. Консултации бяха проведени и с групата към ЕОЦКП на участниците от сектора на ценните книжа и пазарите. В доклада се разглежда включването на рисковете за устойчивостта и факторите на устойчивост в организационните изисквания и в структурите на инвестиционните посредници за контрол и управление на продуктите. В настоящия проект на делегирана директива са включени препоръките по отношение на структурите за контрол и управление на продуктите, които ЕОЦКП изготви и предостави за обществена консултация.
            
            
               В съответствие с принципите на по-добро законотворчество, от 8 юни 2020 г. до 6 юли 2020 г. настоящото проектопредложение бе публикувано за консултация. След задълбочен анализ на получените становища текстът бе допълнително изменен.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правното основание на настоящата директива е посочено в член 16, параграф 12 и член 24, параграф 13 от Директива 2014/65/ЕС.
            
         
         
            
               С настоящото предложение за делегирана директива Директива (ЕС) 2017/593 се изменя по следния начин:
            
            
               С член 1 се пояснява, че създателите на финансови инструменти следва надлежно да взимат предвид целите във връзка с устойчивостта, когато определят за кои клиенти, предвид техните потребности, особености и цели, е подходящ даденият инструмент. Освен това, когато с оглед на целевия пазар се преценяват профилът риск/възвръщаемост на съответния продукт и неговите характеристики, следва да се има предвид и целта на инструмента — устойчиви инвестиции или екологични или социални характеристики. В контекста на този преглед създателите следва изрично да взимат предвид целите на клиентите във връзка с устойчивостта. 
            
            
               Освен това, в изпълнение на Делегиран регламент (ЕС) 2017/565 на Комисията
                  10
               , създателите следва да оповестяват факторите на устойчивост на финансовите инструменти по прозрачен начин, който да позволява на инвестиционните посредници да предприемат диалог с клиентите или потенциалните клиенти с цел да получат достатъчно подробна представа за индивидуалните им предпочитания във връзка с устойчивостта. За устойчивите инвестиции няма да се изисква дефиниране на отрицателен целеви пазар.
            
            
               Член 2 отразява тези изисквания за разпространителите. 
            
            
               Накрая, с член 3 се определя началната дата на прилагане на предложената директива, като се предвижда преходен период от 12 месеца.
            
            
               ДЕЛЕГИРАНА ДИРЕКТИВА (ЕС) .../... НА КОМИСИЯТА
            
            
               от 21.4.2021 година
            
            
               за изменение на Делегирана директива (ЕС) 2017/593 по отношение на включването на факторите на устойчивост към задълженията във връзка с управлението на продуктите
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС
                  11
               , и по-специално член 16, параграф 12 и член 24, параграф 13 от нея,
            
            
               като има предвид, че:
            
            
               (1)Преходът към нисковъглеродна, по-устойчива, ефективно използваща ресурсите кръгова икономика, в съответствие с целите за устойчиво развитие, е от възлово значение за осигуряването на дългосрочна конкурентоспособност на икономиката на Съюза. През 2016 г. Съюзът сключи Парижкото споразумение
                  12
               . В член 2, параграф 1, буква в) от това споразумение е заложена целта за по-решителни действия в отговор на изменението на климата, едно от които е мобилизиране на финансовите потоци за постигане на ниски емисии на парникови газове и устойчиво на климатичните изменения развитие.
            
            
               (2)В отговор на това предизвикателство, през декември 2019 г. Комисията представи Европейския зелен пакт
                  13
               . Европейският зелен пакт е нова стратегия за растеж за превръщането на Съюза в справедливо и благоденстващо общество с модерна, конкурентоспособна и ефективно използваща ресурсите икономика, която през 2050 г. вече няма да отделя нетни емисии на парникови газове и където икономическият растеж няма да зависи от ресурсното осигуряване. За постигането на тази цел инвеститорите се нуждаят от ясни послания за инвестициите си, така че да се избегне блокирането на активи и да се увеличи финансирането на устойчивото развитие.
            
            
               (3)През март 2018 г. Комисията публикува своя план за действие „Финансиране за устойчив растеж“
                  14
                с очертана амбициозна и мащабна стратегия за финансиране на устойчивото развитие. Сред заложените в плана цели е пренасочване на капиталовите потоци към инвестиции в устойчивото развитие, за да се постигне устойчив и приобщаващ икономически растеж.
            
            
               (4)Целесъобразно прилаган, планът за действие насърчава инвеститорското търсене на устойчиви инвестиции. Поради това е необходимо да се поясни, че факторите на устойчивост и целите във връзка с устойчивостта следва да се включат към изискванията във връзка с продуктовото управление, въведени с Делегирана директива (ЕС) 2017/593 на Комисията
                  15
               .
            
            
               (5)Инвестиционните посредници, които създават и разпространяват финансови инструменти, следва да взимат под внимание факторите на устойчивост при одобряването на всеки финансов инструмент и при останалите механизми за контрол и продуктово управление на такъв инструмент, когато той е предназначен за клиенти, търсещи финансови инструменти с профил, свързан с устойчивостта.
            
            
               (6)Целевият пазар следва да бъде детайлно очертан, поради което следва да е необходимо повече от едно общо изявление, че даден финансов инструмент има профил, свързан с устойчивостта. Инвестиционните посредници, които създават и разпространяват финансови инструменти, следва по-скоро да уточняват за коя група клиенти със специфични цели във връзка с устойчивостта е предназначен финансовият инструмент.
            
            
               (7)С цел да се осигури лесна достъпност на финансовите инструменти с фактори на устойчивост и за клиентите, които нямат цели във връзка с устойчивостта, от инвестиционните посредници не следва да се изисква да определят групите клиенти, за които, предвид техните потребности, особености и цели, финансовият инструмент с фактори на устойчивост е неподходящ.
            
         
         
            
               (8)Факторите на устойчивост на даден финансов инструмент следва да бъдат представени по прозрачен начин, така че разпространителите му да могат да предоставят съответната информация на своите клиенти или потенциални клиенти.
            
            
               (9)Поради това Делегирана директива (ЕС) 2017/593 следва да бъде съответно изменена,
            
            
               ПРИЕ НАСТОЯЩАТА ДИРЕКТИВА:
            
            
               Член 1 
               Изменения на Делегирана директива (ЕС) 2017/593
            
            
               Делегирана директива (ЕС) 2017/593 се изменя, както следва:
            
            
               (1)В член 1 се добавя следният параграф 5:
            
            
               „5.
                     „Фактори на устойчивост“ означава факторите на устойчивост по смисъла на член 2, точка 24 от Регламент (ЕС) 2019/2088*.
            
            
               _______________________________________________________________
            
            
               *Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).“;
            
            
               (2)Член 9 се изменя, както следва:
            
            
               а)в параграф 9 първата алинея се заменя със следното: 
            
            
               „9.
                     Държавите членки изискват от инвестиционните посредници да определят достатъчно детайлно потенциалния целеви пазар за всеки финансов инструмент, както и за кои групи клиенти, предвид техните потребности, особености и цели, в т.ч. цели във връзка с устойчивостта, е подходящ финансовият инструмент. Като част от този процес инвестиционните посредници определят за кои групи клиенти, предвид техните потребности, особености и цели, финансовият инструмент не е подходящ, с изключение на финансовите инструменти, при които се обхващат фактори на устойчивост. Когато инвестиционните посредници си сътрудничат при създаването на финансов инструмент, за него не е нужно да се определя повече от един целеви пазар.“;
            
            
               б)параграф 11 се заменя със следното:
            
            
               „11.
                     Държавите членки изискват от инвестиционните посредници да определят дали даден финансов инструмент е съобразен с установените потребности, особености и цели на клиентите от целевия пазар, в т.ч. като вземат предвид следните елементи:
            
            
               а)профилът риск/възвръщаемост на финансовия инструмент е съобразен с целевия пазар;
            
            
               б)факторите на устойчивост на финансовия инструмент, когато това е приложимо, са съобразени с целевия пазар;
            
            
               в)проектирането на характеристиките на финансовия инструмент се обуславя от ползата за клиента, а не от бизнес модел, който разчита на слаби резултати за клиента, за да бъде печеливш.“;
            
            
               в)в параграф 13 се добавя следната втора алинея: 
            
            
               „Факторите на устойчивост на финансовия инструмент се представят по прозрачен начин и предоставят на разпространителите му информацията, която им е необходима, за да взимат надлежно предвид евентуалните цели във връзка с устойчивостта на своите клиенти или потенциални клиенти.“;
            
            
               г)параграф 14 се заменя със следното:
            
         
         
            
               „14.
                     Държавите членки изискват от инвестиционните посредници да преразглеждат редовно създаваните от тях финансови инструменти, като взимат предвид всяко събитие, което може съществено да повлияе на потенциалния риск за определения целеви пазар. Инвестиционните посредници проучват дали финансовият инструмент е съобразен с потребностите, особеностите и целите, в т.ч. целите във връзка с устойчивостта, на клиентите от целевия пазар и дали се разпространява на целевия пазар или достига до клиенти, за които, предвид техните потребности, особености и цели, е неподходящ.“;
            
            
               (3)Член 10 се изменя, както следва:
            
            
               а)в параграф 2 първата алинея се заменя със следното:
            
            
               „2.
                     Държавите членки изискват от инвестиционните посредници да разполагат с подходящи механизми за продуктово управление, така че продуктите и услугите, които възнамеряват да предложат или препоръчат, да са съобразени с потребностите, особеностите и целите, в т.ч. целите във връзка с устойчивостта, на клиентите от определения целеви пазар, а планираната стратегия за разпространение — да е подходяща за така определения целеви пазар. Инвестиционните посредници трябва да могат подходящо да установяват и проучват обстоятелствата и потребностите на клиентите, върху които възнамеряват да се концентрират, така че интересите на тези клиенти да не страдат в резултат на търговски или финансов натиск. Като част от този процес инвестиционните посредници определят за кои групи клиенти, предвид техните потребности, особености и цели, продуктът или услугата не са подходящи, с изключение на финансовите инструменти, при които се обхващат фактори на устойчивост.“;
            
            
               б)параграф 5 се заменя със следното:
            
            
               „5.
                     Държавите членки изискват от инвестиционните посредници да преразглеждат редовно предлаганите или препоръчваните от тях инвестиционни продукти, или предоставяните от тях услуги, като взимат предвид всяко събитие, което може съществено да повлияе на потенциалния риск за определения целеви пазар. Инвестиционните посредници преценяват като минимално изискване дали продуктът или услугата са съобразени с потребностите, особеностите и целите, в т.ч. целите във връзка с устойчивостта, на клиентите от определения целеви пазар и дали планираната стратегия за разпространение продължава да е подходяща. Посредниците преразглеждат целевия пазар и/или актуализират механизмите за продуктово управление, ако установят, че неправилно са определили целевия пазар за даден продукт или услуга, или че продуктът или услугата вече не са съобразени с определения целеви пазар — например ако поради пазарни промени продуктът е станал неликвиден или стойността му — силно променлива.“.
            
            
               Член 2 
               Транспониране
            
            
               1.Държавите членки приемат и публикуват не по-късно от [Служба за публикации: въведете дата — точно 12 месеца без един ден след влизането в сила на настоящия делегиран акт] законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
            
            
               Те прилагат тези разпоредби от [Служба за публикации: въведете дата — точно 15 месеца след влизането в сила на настоящия делегиран акт].
            
            
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
            
            
               2.Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
            
            
               Член 3 
               Влизане в сила
            
            
               Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
            
            
               Член 4 
               Адресати
            
            
               Адресати на настоящата директива са държавите членки.
            
            
               Съставено в Брюксел на 21.4.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        Съобщение на Комисията до Европейския парламент, Европейския съвет, Съвета, Европейския икономически и социален комитет и Комитета на регионите „Европейският зелен пакт“ (COM(2019) 640 final). 
               
               
                  
                     (2)
                  
                        Съобщение на Комисията до Европейския парламент, Европейския съвет, Съвета, Европейската централна банка, Европейския икономически и социален комитет и Комитета на регионите „План за действие: Финансиране за устойчив растеж“ (COM(2018) 097 final).
               
               
                  
                     (3)
                  
                        Делегирана директива (ЕС) 2017/593 на Комисията от 7 април 2016 г. за допълване на Директива 2014/65/ЕС на Европейския парламент и на Съвета по отношение на защитата на финансовите инструменти и паричните средства, принадлежащи на клиенти, задълженията за управление на продукти и правилата, приложими към предоставянето или получаването на такси, комисиони или други парични или непарични облаги (ОВ L 87, 31.3.2017 г., стр. 500).
               
               
                  
                     (4)
                  
                        Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС (ОВ L 173, 12.6.2014 г., стр. 349).
               
               
                  
                     (5)
                  
                        Делегирана директива (ЕС) 2017/593 на Комисията от 7 април 2016 г. за допълване на Директива 2014/65/ЕС на Европейския парламент и на Съвета по отношение на защитата на финансовите инструменти и паричните средства, принадлежащи на клиенти, задълженията за управление на продукти и правилата, приложими към предоставянето или получаването на такси, комисиони или други парични или непарични облаги (ОВ L 87, 31.3.2017 г., стр. 500).
               
               
                  
                     (6)
                  
                        Вж. член 16, параграф 3 от ДПФИ II, както и член 9, параграф 3 от ДПФИ II. 
               
               
                  
                     (7)
                  
                        Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).
               
               
                  
                     (8)
                  
                        Регламент (ЕС) 2019/2089 на Европейския парламент и на Съвета от 27 ноември 2019 г. за изменение на Регламент (ЕС) 2016/1011 по отношение на бенчмарковете на ЕС за климатичен преход, бенчмарковете на ЕС, съответстващи на Парижкото споразумение, и свързаното с устойчивостта оповестяване на информация за бенчмаркове (ОВ L 317, 9.12.2019 г., стр. 17).
               
               
                  
                     (9)
                  
                        Регламент (ЕС) 2020/852 на Европейския парламент и на Съвета от 18 юни 2020 г. за създаване на рамка за улесняване на устойчивите инвестиции и за изменение на Регламент (ЕС) 2019/2088 (ОВ L 198, 22.6.2020 г., стр. 13).
               
               
                  
                     (10)
                  
                        Делегиран регламент (ЕС) 2017/565 на Комисията от 25 април 2016 г. за допълване на Директива 2014/65/ЕС на Европейския парламент и на Съвета по отношение на организационните изисквания и условията за извършване на дейност от инвестиционните посредници и за даването на определения за целите на посочената директива (ОВ L 87, 31.3.2017 г., стр. 1).
               
               
                  
                     (11)
                  
                        ОВ L 173, 12.6.2014 г., стр. 349.
               
               
                  
                     (12)
                  
                        Решение (ЕС) 2016/1841 на Съвета от 5 октомври 2016 г. за сключване, от името на Европейския съюз, на Парижкото споразумение, прието по Рамковата конвенция на ООН по изменение на климата (ОВ L 282, 19.10.2016 г., стр. 1).
               
               
                  
                     (13)
                  
                        COM(2019) 640 final.
               
               
                  
                     (14)
                  
                        COM(2018) 97 final.
               
               
                  
                     (15)
                  
                        Делегирана директива (ЕС) 2017/593 на Комисията от 7 април 2016 г. за допълване на Директива 2014/65/ЕС на Европейския парламент и на Съвета по отношение на защитата на финансовите инструменти и паричните средства, принадлежащи на клиенти, задълженията за управление на продукти и правилата, приложими към предоставянето или получаването на такси, комисиони или други парични или непарични облаги (ОВ L 87, 31.3.2017 г., стр. 500).